**ЧИ ХАКЛă çЫН — Анне**

*(Ачасен амăшĕсемпе*

*пĕрле ирттермелли класс сехечĕ,*

*3—4-мĕш класс*

Урок тĕсĕ: класс тулашĕнчи класс сехечĕ

Сапăрлăх тĕллевĕ:  Аннесене юратма, хисеплеме, упрама, вĕсен умĕнчи тивĕçе туйма вĕрентесси.

Пĕлÿ тĕллевĕ: Мартăн 8 – мĕшне уявлама тытăнни çинчен паллаштарни.

Аталантару тĕллевĕ: Амăшĕсемпе ачасем хушшинчи пĕр-пĕрне ăнланас, пулăшас туйăма вăйлатасси, ăшшăн калаçас, сапăр пулас хăнăхусене, çыхăнуллă пуплеве аталантарасси.

Урок меслечĕ: ыйту- хурав, ăнлантаруллă калаçу.

Кирлĕ хатĕрсем: компьютер, тутăрсем, чечексем, хутран касса тунă пысăк чечек, тĕнче картти. «Манăн анне – чи хитри» хаçат (амăшĕсен сăн ÿкерчĕкĕсемпе), «Анне валли- чечек пуххи» ÿкерчĕксен выставки.

Класа ятарласа илемлетнĕ, амăшĕсене чĕннĕ.

**1. Мартăн 8 –мĕшне уявлама тытăнни**

Вĕрентекен. Анне!... Саншăн, маншăн, кашниншĕн мар-и ку – чи хаклă, ачаш сăмах! Ун артакĕ, ытамĕ мар-и парать хăват та çунат! Вăл ыр суннине пула эпир кун - çул уттине тухатпăр.

Анне!.. Çак кĕскен çеç илтĕнекен сăмах çав тери пысăк пĕлтерĕшлĕ. Мартăн 8-мĕшĕ - хĕр арăмсен кунĕ. 1910 çулта Копенгагенра социалисткăсен Пĕтĕм тĕнчери иккĕмĕш конференцийĕнче Клара Цеткин Пĕтĕм тĕнчери хĕр арăмсен кунне уявлама йышăннă. 1911 çулта Германире, Австрире, Данире тата Швейцарире çакăн йышши уявсем ирттернĕ. Раççейре вара пĕрремĕш хут Санкт –Петербургра уявланă.

 Вĕрентекен тĕнче картти çинче асăннă çĕр-шывсене кăтартса пырать.

Хĕр арăмсем çав тери маттур. Хальхи вăхăтра вĕсем ар çынсемпе танах хуçалăх, общество, политика, культура ĕçĕсенче тăрăшса ĕçлеççĕ. Тĕнчери пур çĕр шывра та мартăн 8-мĕшĕ туслăх, тăванлăх, тăнăçлăх кунĕ пулса тăчĕ. 1965 çултанпа çак кун пурте канаççĕ. Паян эпир сирĕнпе хамăр уява чи çывăх çыннăмăрсене халаллатпăр.

 Экран çине уява санлакан слайд тухать.

**2. Пепке çурални - аннесен телейĕ**

Вĕрентекен. Кашни çыннăн пурнăçĕнче телейлĕ самант пур. Пирĕн аннесемшĕн хăçан-ши чи телейлĕ самант пулнă? Тăнласа пăхар-ха.

Ачасен амăшĕсенчен ыйтни.

 Экран синче кĕвĕ янранă май аистсем вĕçеççĕ, пĕр аисчĕ кутамкка йăтнă. Кутамккине кантăк янахĕ çине пырса хурать. Кутамкка çыххи салтăнса каять, унта вара – тин çеç çуралнă ача. Амăшĕ ачана алла илет.

Вĕрентекен. Çапла вара аннесемшĕн чи ырă, чи телейлĕ самант – çĕр çине эсир, вĕсен пепкисем, килни. Пĕчĕк ача çурални çинчен ытарлăн «аист илсе килнĕ» теççĕ.

Анне… мĕн тери çывăх çын вăл пирĕншĕн. Пĕчĕкренех ачашласа пăхса ÿстерет. Шăнса пăсăласран, чирлесрен сыхлать. Тин çеç çуралнă пепке - и вăл, е ÿссе çитнĕ яш каччă е пике, е самаях çулланнă çын – пуриншĕн те анне чи хакли, чи çывăххи.

Слайдсем тухаççĕ: амăшĕ хăйĕн ачине шкула ăсатать…

1- мĕш вĕренекен: Кам-ха пире юратса,

 Ачашласа, йăпатса,

 Лăпка- лăпка ÿстерет,

 Çунат пиллет, вĕстерет?

 - Юратнă анне!

 2- мĕш вĕренекен: Кам-ха эпир чирлесен,

 Япала –мĕн çĕмĕрсен,

 Начар, юлхав вĕренсен

 Куçне хупмасть каçсерен?

 - Юратнă анне!

 (В.Давыдов-Анатри)

1- мĕш вĕренекен: «Анне» тесенех пирĕн ума çĕр çинчи чи илемлĕ те çывăх çын тухса тăрать. Вăл пире ачашлать, йывăрлăхсене çĕнтерме вĕрентет, ырлăхпа пурăнма пиллет. Эпир унпа чуна уçса калаçма, канашлама пултаратпăр.

2- мĕш вĕренекен:

Эх, аннемĕр, анне,

Тĕнчере эс пĕрре.

Чун-чĕре ăшшине

Парнелетĕн пире.

 Ачасемшĕн ялан

 Канăçа çухатан.

 Эпир йăнăш тусан,

 Кулянатăн, çунан.

1 мĕш вĕренекен:

 Эх, аннемĕр, анне,

Тĕнчере эс пĕрре.

 Пирĕнпе э сутан,

 Çул-йĕре çутатан.

 Эпир ырă пулсан,

 Хĕпĕртен, савăнан.

 Маншăн эс чи хакли,

 Пурнăçра чи кирли.

 (В.Давыдов-Анатри)

Вĕрентекен: Анчах та эпир тепĕр чухне аннесене итлеместпĕр, кÿрентеретпĕр те. Шухăшласа пăхсан вара, ĕмĕр – ĕмĕр парăмра эпир аннесен умĕнче. Вăрçă çулăмĕ витĕр çĕнтерÿпе тухнă вĕсем. Тылра ырми-канми ĕсленĕ.

Пирĕн аннесем тĕрлĕ вырăнта ĕçлеççĕ. Каларăмăр ĕнтĕ, вĕсем – учительсем, врачсем, инженерсем, рабочисем.

2- мĕш вĕренекен: Анне – пирĕншĕн чи çывăх, чи шанчăклă çын.

 Анне кулли – хĕвел шевли.

 Анне кулли – чи илемли.

 Анне пулсан, чунра аван:

 Юрлас килет, ташлас килет.

**Юрă « Анне»**

1.Анне эсĕ ир тăран,

 Ир тăран та ĕç тытан.

Пахчара йăран çумлан,

 апатна лартса яран.

Васкаса ĕне сăван,

Кĕтÿне те хăвалан.

Ла –ла, ла-ла, ла-ла.

2. Ытарми хитре анне,

ывăнми ĕçчен анне.

Çĕнĕ кунăн ыйхине

Эс сиретĕн пулмалла.

Шуçăмне те хĕвелне

Эс чĕнетĕн пулмалла.

Ла –ла, ла-ла, ла-ла.

3. Анне эсĕ ир тăран,

Тăран та ĕç тытан.

Пахчара йăрн çумлан,

 апатна лартса яран.

Васкаса ĕне сăван,

Кĕтÿне те хăвалан.

Ла –ла, ла-ла, ла-ла

 1- мĕш вĕренекен: Тăван аннене суйламаççĕ.

 Суйлас пулсан та ăна,

 Эп илĕттĕмччĕ суйласа,

 Тăван аннеçĕм, сана!

 (Р.Сарпи)

Вĕрентекен. Аннесем чи хакли, чи хитри тетпĕр. Вĕсене эсир мĕнпе танлаштарнă пулăттăр? Халĕ сирĕнпе вăйă выльăпăр.

 **«Çепĕç сăмахсем».** Вĕрентекен аллинче- пысăк шурă чечек. Çак чечекĕн кашни çеçкине татмассерен аннене юратни çинчен çепĕç сăмахсем каламалла.

 «Пирĕн аннесем» сăн ÿкерчĕксен выставкинче амăшĕсем хăйсене тупаççĕ.

Юрă «Аннене»

1. Кам пире çуратнă

Çутă тĕнчене

Кам пире юратнă

Ÿстĕр ку тесе.

Хушса юрламалли:

Ах, анне ,аннемĕр

Эс ман чĕрере.

Ах, анне, аннемĕр

Эс пĕртен пĕрре.

2. Пире вĕрентнĕ

Хăй чунне парса.

Кам пире ÿстернĕ

Телей çеç сунса.

3. Эс пире кĕтетĕн

чунупа ялан.

Сан умра аннемĕр

Ĕмĕр парăмра.

 1- мĕш вĕренекен: Тавах сана, аннеçĕм,

Çуратнăшăн пире

Çутă тĕнче кăтартнăшăн

Сăпка юрри юрланăшăн.

 2- мĕш вĕренекен: Тавах сана , аннеçĕм,

юратнăшăн пире.

Эс ĕмĕр - ĕмĕр пурăн

Çак çутă тĕнчере.

Вĕрентекен. Халĕ ачасем хăйсен амăшĕсем çинчен каласа парĕç.

1- мĕш вĕренекен: Манăн анне Людмила Львовна ятлă. Вăл черчен чунлă, маншăн чи хитри, çĕр çинче чи лайăх çын. Вăл алăк тăвакан заводра ĕçлет. Манăн анне алли ылтăн, вăл тем тума та пĕлет. Аннеçĕм çипрен тĕрлĕ япаласем çыхать, питĕ тутлă пĕçерме пĕлет. Манăн аттене Юрий Аркадьевич тесе чĕнеççĕ. Вăл çирĕп кăмăллă пулсан та эпĕ ăна та питĕ юрататăп.

2 –мĕш вĕренекен: Манăн анне - Валентина Ивановна. Вăл çырă çÿçлĕ, кăн- кăвак куçлă. Кулнă чух ун пичĕ çинче хĕвел ялкăшать. Унăн аллисем çепĕç, вĕсем «ылтăн» алăсем тейĕн, нимле ĕçрен те парăнмаççĕ. Мана шкултан таврăннă тĕле яланах сĕтел çинче тутлă апат-çимĕç кĕтсе илет. Эпĕ ăна чашăк - тирĕк çума, кил- çурта тирпейлеме пулăшатăп. Çĕр çинче ман аннерен лайăххи урăх çук, эпĕ ăна никампа та улăштармăп.

3 – мĕш вĕренекен: Манăн анне те пуринчен лайăххи. Вăл лавккара сутăçă пулса тăрăшать. Хăй ĕçне вăл питĕ тăрăшса тăвать, çынсемпе анне яланах кăмăллă, тарават. Эпир унпа пушă вăхăта пĕрле ирттеретпĕр: кĕнеке вулатпăр, уçăлса çÿретпĕр, вылятпăр, ĕçлетпĕр. Вăл мана тем тума та вĕрентет. Çавăн пекех анне маншăн чи çывăх юлташ, эпĕ ăна хам вăрттăнлăхсене те каласа паратăп.

Вĕрентекен. Куратăр-и, пирĕн аннесем чăнах та ылтăн.

 Халĕ вара тепĕр вăйă.

**«Кам- ха пирĕн аннесем?»** Ятарласа хатĕрленнĕ 1 –мĕш класра вĕренекенсем калаçаççĕ. Вĕренекенсен ку ачан амăшĕ кам пулса ĕçленине тавçарса илмелле.

1- мĕш ача. Унăн ĕçĕ ачасемпе çыхăннă. Вăл темĕн те пĕлет. Ачасем те ăслă пулччăр тесе тăрăшать. Эпир пĕлсен – савăнать, итлемесен – ятлать.

2 – мĕш ача. Манăн анне ĕçлекен çĕрте яланах таса, тирпейлĕ. Кунта кĕнекесем нумай, вĕсене киле те парса яраççĕ.

Ачасем сăмах камăн амăшĕ çинчен пулнине пĕлсен экран çине унăн сăн ÿкерчĕкĕ тата ĕç вырăнĕ тухать.

**«Професси каласси»**

Вĕрентекен: Ачасем, манăн сĕтел çинче сас паллисем. Эпĕ хăш сас паллине илетĕп те, сирĕн çав сас паллипе пуçланакан професси каламалла.

А – аптекарь, архитектор.

Б – бетонщик, бугалтер

В – врач, водитель
Г – геолог

Д – доярка

**«Аннÿне уйăрса ил»**. Сцена çине амăшĕсемпе ачисем тухаççĕ. Ачисен куçĕсене çыхаççĕ. Вĕсен алă тытса пăхса хăйсен амăшĕсене тупмалла. Тупаймасан е сăвă, е юрă, е ташă ташласа памалла.

**« Киле илем- тасалăх кĕртни».** Ачасен амăшĕсем килте тирпей- илем кĕртнĕ чухне мĕн тунине каламалла.

**«Тумтире тасатасси».** Килте тирпей –илем кĕртнĕ чухне манăн шăллăм пĕччен тунсăхласа çитнĕ. Халĕ унăн тумтирне тасатмалла. Ун çинче 20 хĕстеркĕч. Çыхнă куçсемпе çав хĕстеркĕчсене шыраса тупмалла.

**«Çипрен çăмха тăвасси».** Хăш-пĕр амăшĕсем, кукамăшсем, асламăшсем çыхма кăмăллаççĕ. Сирĕн ачасен сире çăмха туса пулăшмалла. Хăшĕ чĕрĕрех, ĕçченрех.

**«Аннесене мĕнле ĕçсем туса пулăшатпăр-ха?»**

Вĕрентекен. Анчах темшĕн – çке хăш чухне эпир аннесем ĕçрен ывăнса килни, вĕсене кăштах та пулин пулăшмалли çинчен манатпăр. Аннесем яланах çирĕп сывлăхлă пулччăр тесен пирĕн вĕсене май килнĕ таран пулăшма тăрăшмалла. Мĕн туса пулăшма пултаратпăр –ха эпир вĕсене?

Ачасем амăшсене килте мĕнле ĕçсем туса пулăшни çинчен каласа параççĕ.

Вĕрентекен. Чăнах та, эпир аннесене итлемесен, хушнă ĕçе тумасан, шкулта начар вĕренсен, пирĕн аннесен çÿçĕсем ирĕксĕрех шуралаççĕ, пичĕсем çинче пĕркеленчĕсем нумайланаççĕ, вĕсем час –часах чирлеме пуçлаççĕ.

Маттурсем! Пĕтĕм конкурссене ăнăçлă ирттертĕмĕр. Уяв вĕçленнĕ май пурне те тав сăмахĕ калас килет. Яланах çемьере килĕшÿ, ăнлану, йăл - кулă хуçалантăр. Пурне те пурнăçра телей сунатăп, ялан сывлăхлă пулăр.

Класс сехечĕ «Аттепе анне пулсассăн» юрра (сăмахĕсем Виталий Патшинăн, кĕвви Виталий Адюковăн) пурте пĕле юрланипе вĕçленет.

 **Рыбкина Е. В,**

**Пуçламăш шкул вĕретекенĕ, Çĕрпÿ районĕ, Михайловка тĕп шкулĕ**